CELEX: 62020TN0008
Language: el
Date: 2020-01-08 00:00:00
Title: Υπόθεση T-8/20: Προσφυγή της 8ης Ιανουαρίου 2020 – Τσεχική Δημοκρατία κατά Επιτροπής

9.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 77/56
            
         
      Προσφυγή της 8ης Ιανουαρίου 2020 – Τσεχική Δημοκρατία κατά Επιτροπής
      (Υπόθεση T-8/20)
      (2020/C 77/77)
      Γλώσσα διαδικασίας: η τσεχική
      
         Διάδικοι
      
      
         Προσφεύγουσα: Τσεχική Δημοκρατία (εκπρόσωποι: M. Smolek, J. Pavliš, J. Očková και J. Vláčil)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση (EE) 2019/1835 της Επιτροπής, της 30ής Οκτωβρίου 2019, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) σε σχέση με το μέτρο M14 για τα οικονομικά έτη 2017, 2018 και 2019 για συνολικό ποσό 35 109,02 ευρώ, και να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τον ακόλουθο λόγο:
      
                  —
               
               
                  Ο λόγος ακυρώσεως στηρίζεται σε παράβαση του άρθρου 52, παράγραφος 1, του κανονισμού (EE) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής. Η Επιτροπή στήριξε τη δημοσιονομική διόρθωση σε προβαλλόμενη παράβαση διάταξης του δικαίου της Ένωσης, ήτοι του άρθρου 25 του εκτελεστικού κανονισμού (ΕΕ) 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (στο εξής: κανονισμός 809/2014). Ωστόσο, δεν συντρέχει παράβαση της διάταξης αυτής. Συγκεκριμένα, η Επιτροπή εσφαλμένως θεωρεί ότι η έναρξη επιτόπιου ελέγχου στην πρώτη γεωργική εκμετάλλευση του δικαιούχου συνιστά σιωπηρή προαναγγελία περαιτέρω ελέγχων και εσφαλμένως αντλεί από την εν λόγω σιωπηρή προαναγγελία τις ίδιες συνέπειες ως εάν επρόκειτο περί πραγματικής προαναγγελίας ελέγχου, κατά την έννοια του άρθρου 25 του κανονισμού 809/2014.